
Taka a celebvilágnak - előkelő púposkodás a közösségi médiában. A hitelesség és a paraszociális kapcsolat vizsgálata az influencer-marketing korában

Dolgozatom akadémiai hátterét a paraszociális kapcsolatok jelentik, amelyekről akkor beszélhetünk, ha egy laikus és egy ismert személy között olyan egyoldalú kapcsolat jön létre, amit a befogadó laikus személy valós kapcsolatként él meg. A Horton és Wohl szerzőpáros elméletét a közösségi média adta online térben értelmeztem, az influencer-marketing megoldások kontextusában.

A dolgozat fő kutatási kérdése, hogy hogyan befolyásolja egy influencerrel kialakított paraszociális kapcsolat a vásárlási szándékot. A kutatásom alapját Kajdi Csaba által megalkotott Cyla jelenség adja, így ezen karakter és követői között vizsgáltam a pszeudó kapcsolatot.

Módszertanul egyrészt mélyinterjút készítettem az influencerrel, valamint annak ügynökével, melyeknek célja, hogy feltárásra kerüljenek a közvetített karakter mögött rejlő tartalomgenerálási, marketing és értékesítési feladatok, valamint értelmezni tudjam az influencer és követői közötti kapcsolat minőségét és szorosságát feladói oldalról. Emellett egy kvantitatív megkérdezést folytattam a követők körében, hogy a befogadói oldal észlelése is rögzítésre kerüljön. Ezen eredményeket a strukturális egyenlet modellezés (SEM) módszerével értelmeztem. A modellben olyan fogalmak mentén vizsgálódtam, mint a társadalmi és fizikai vonzóság, homofíliás attitűd, hitelesség. A vizsgálat endogén változójaként a vásárlási szándékot határoztam meg. A kvantitatív eredményeket kvalitatív kutatással együttesen értelmeztem.

A kutatás az elmúlt évek külső hatásaira reflektálva, a pandémia okozta elszigeteltség érzetét is vizsgálja. Ezzel értelmezve a társas kapcsolatok hiányának következményét, ami a szakirodalom alapján kifejezetten kedvez a paraszociális kapcsolatok kialakulásához.

Legfőbb kutatási eredményem a megalkotott "bekövető-elkövető" modell alapján, hogy a paraszociális kapcsolat erős hatást, míg a hitelesség csak közepes hatást gyakorol a követők vásárlási szándékára. Összegezve, az influencer-marketing eredményességét az jelenti, hogy a követők személyes ismerőseiknek tekintik a követett hírességet, ezáltal ezen a csatornán keresztül érkező ajánlást hitelesebbnek tartják, mint a hagyományos reklámokat. A közöttük kialakuló paraszociális kapcsolat erős hatással, addig az influencer hitelessége csak gyengébb erősségű hatással bír a vásárlási szándékra. Ez alapján elmondható, hogy mind a két konstrukció meghatározza egy influencer kampány eredményességét, de eltérő súllyal.



